(Ortografía tradicional) Pa jun kꞌij ri Jesús tajin cuya tijonic.
E tꞌuyutꞌoj cꞌu ri tataꞌib fariseos xukujeꞌ ri tijonelab re ri Pixab chunakaj ri Jesús.
E elinak cꞌu lok ri e areꞌ pa ronojel tinimit re Galilea,
re Judea,
xukujeꞌ e cꞌo jujun ri xepe pa Jerusalén.
Are cꞌu ri Jesús,
sibalaj cꞌo ru chukꞌab ri Dios rucꞌ che cunanic.
Xeopan cꞌu jujun achijab cucꞌam lok jun achi ri cäminak u cuerpo.
Kꞌoyol cho jun alaj u chꞌat.
Ri achijab xquitzucuj ri roquisaxic bi ri yawab pa ri ja chuyaꞌic cho ri Jesús.
Man xquirik tä cꞌut jawijeꞌ queboc wi bic cumal ri qꞌuialaj winak.
Xepaki cꞌu puwiꞌ ri ja.
Xquesaj apan jubikꞌ ru xoꞌtil ri ja,
xquiban jun jul puwiꞌ ri ja,
xquikasaj cꞌu bi ri achi pa ri alaj chꞌat chquixol ri winak cho ri Jesús.
Aretak ri Jesús xrilo chi kas quecojon che,
xubij che ri achi ri cäminak u cuerpo:
Tat,
quesachtaj ri mac la,
—xcha che.
Te cꞌu riꞌ xpe coyowal ri fariseos xukujeꞌ ri tijonelab re ri Pixab.
Cäquichomaj pa canimaꞌ,
cäquibij:
“¿Jachin lo waꞌ we achi riꞌ ri cubij ri äwas u bixic chrij ri Dios?”
—quechaꞌ.
“Xak xuwi ri Dios cäcowin chusachic u mac jun,”
—xechaꞌ.
Ri Jesús chanim xunaꞌ ri tajin cäquichomaj pa canimaꞌ.
Xchꞌaw cꞌut,
xubij chque:
Ri in wetam ri tajin cächomaj alak pa animaꞌ alak,
—cächa chque.
¿Jachique ri man cꞌäx tä u bixic che ri yawab:
“Ra mac xesachtajic”,
o ri u bixic:
“Chatwalijok,
chatbinok”?
—cächa ri Jesús chque.
(Cꞌäx na u banic ri jun xukujeꞌ ri jun chic.)
Rech baꞌ quetamaj alak chi ri in,
in riꞌ ri Ralcꞌual ri Dios ri Kas Winak,
cꞌo nu takanic pa qui wiꞌ ri winak cho ruwächulew chusachic qui mac,
quinban na waꞌ,
—xcha chque.
Xubij che ri achi ri cäminak u cuerpo:
Quinbij che la,
walij baꞌ la.
Cꞌama la bi ri soc la,
oj la cho ja,
—xcha che.
Chanim xwalij ri achi,
xtaqꞌui chquiwäch ri winak.
Xutelej bi ri u soc ri kꞌoyol wi,
xeꞌ cho rachoch,
tajin cunimarisaj u kꞌij ri Dios.
Conojel ri winak sibalaj xquicajmaj ri xubano,
xquinimarisaj cꞌu u kꞌij ri Dios.
Sibalaj cäquixej quib ri winak,
cäquitzijobela quib,
cäquibij:
Cämic riꞌ e cꞌo cajmabal ri kilom,
—xechaꞌ.